RAPORT AL COMISIEI CĂTRE PARLAMENTUL EUROPEAN ȘI CONSILIU

Raport intermediar în conformitate cu articolul 26 alineatul (1) din Regulamentul (UE) nr. 1144/2014 al Parlamentului European și al Consiliului din 22 octombrie 2014 privind acțiunile de informare și promovare referitoare la produsele agricole puse în aplicare pe piața internă și în țările terțe și de abrogare a Regulamentului (CE) nr. 3/2008 al Consiliului

1. INTRODUCERE

Prezentul raport se referă la punerea în aplicare a acțiunilor de informare și promovare referitoare la produsele agricole în temeiul Regulamentului (UE) nr. 1144/2014 (denumit în continuare „Regulamentul”).

Articolul 2 alineatul (1) din regulament prevede că „Obiectivul general al acțiunilor de informare și de promovare este de a crește competitivitatea sectorului agricol din Uniune”. Articolul 2 alineatul (2) din regulament prevede că „Obiectivele specifice ale acțiunilor de informare și de promovare sunt:

a)creșterea gradului de conștientizare cu privire la calitățile produselor agricole ale Uniunii și standardele înalte impuse metodelor de producție în Uniune;

b)creșterea competitivității produselor agricole și a anumitor produse alimentare din Uniune și a consumului acestor produse și creșterea vizibilității lor atât în Uniune, cât și în afara sa;

c)creșterea nivelului de cunoaștere și recunoaștere a sistemelor de calitate ale Uniunii;

d)creșterea cotei de piață a produselor agricole și a anumitor produse alimentare din Uniune, acordându-se o atenție deosebită piețelor din țările terțe cu cel mai mare potențial de creștere;

e)restabilirea condițiilor normale de piață în cazul unor perturbări grave ale pieței, al pierderii încrederii consumatorilor și al altor probleme specifice.”

Acțiunile de informare și de promovare iau forma:

a)programelor de informare și de promovare (denumite în continuare „programe”) și

b)acțiunilor la inițiativa Comisiei, inclusiv dezvoltarea serviciilor de asistență tehnică în acest sector.

În conformitate cu articolul 26 alineatul (1) din regulament, un raport intermediar privind aplicarea regulamentului trebuie prezentat Parlamentului European și Consiliului până la 31 decembrie 2018. Raportul trebuie să includă rata de integrare a diferitelor state membre, însoțit, după caz, de propuneri adecvate.

2. REFORMA POLITICĂ

Sistemul de ajutor general pentru promovarea produselor agroalimentare în temeiul Regulamentului (CE) nr. 3/2008 a fost reformat odată cu adoptarea Regulamentului (UE) nr. 1144/2014, care se aplică de la 1 decembrie 2015.

UE ajută sectorul agroalimentar să finanțeze campanii de informare și promovare. Furnizând consumatorilor și importatorilor explicații cu privire la standardele înalte și calitatea produselor agroalimentare din UE, programele de promovare ale UE pot veni în sprijinul producătorilor europeni într-o lume din ce în ce mai competitivă. Sub mesajul generic „Enjoy, it's from Europe”, politica vizează încurajarea deschiderii de noi piețe, diversificarea partenerilor comerciali și creșterea gradului de conștientizare al consumatorilor cu privire la eforturile depuse de fermierii europeni.

Principalele aspecte ale reformei au fost următoarele:

·Noua politică de promovare beneficiază de un buget mai substanțial, și anume de la 60 de milioane EUR în 2015 la 200 de milioane EUR începând cu 2019.